S-422/2010

Mál þetta höfðaði ríkissaksóknari með ákæru 18. nóvember 2010 á hendur ákærða, V-kk-þgf H. G-kk-þgf, kt. …, Heiðargerði 18 á Akranesi. Málið var dómtekið 17. desember 2010.

Í ákæruskjali segir að málið sé höfðað gegn ákærða „fyrir eftirtalin brot framin á árinu 2010:

1. Umferðarlagabrot, með því að hafa aðfaranótt sunnudagsins 2. maí, ekið bifreiðinni PE-907 óhæfur um að stjórna henni örugglega eftir neyslu ávana- og fíkniefna (amfetamín mældist í þvagi) vestur Skólabraut og inn á Akratorg, Akranesi, þar sem lögreglan stöðvaði aksturinn.

2. Sérstaklega hættulega líkamsárás, með því að hafa aðfaranótt laugardagsins 5. júní, á tjaldstæði við Þórunnarstaði, Borgarbyggð, slegið M-kk-þf F-kk-þf J-kk-þf, kennitala …, að minnsta kosti tvö högg í höfuðið með áhaldi úr málmi, með þeim afleiðingum að hann féll niður á jörðina, vankaðist og hlaut skurð vinstra megin í hnakka og mar þar undir.

Telst 1. ákæruliður varða við 1. mgr., sbr. 2. mgr., 45. gr. a., sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006. Telst 2. ákæruliður varða við 2. mgr. 218. gr. almennra hegningarlaga nr. 19/1940, sbr. 11. gr. laga nr. 20/1981.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. og 102. gr. umferðarlaga, sbr. 25. gr. laga nr. 44/1993 og 18. gr. laga nr. 66/2006.“

Ákærði hefur fyrir dómi skýlaust játað að hafa framið þau brot sem honum eru gefin að sök í ákæru og er játning hans studd sakargögnum. Eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotin, sem réttilega eru færð til refsilaga í ákæru.

Samkvæmt sakavottorði ákærða hefur hann frá árinu 2001 hlotið þrjá dóma og tvisvar sinnum gengist undir viðurlög hjá lögreglu fyrir brot gegn almennum hegningarlögum, lögum um ávana- og fíkniefni og umferðarlögum. Ákærði hlaut síðast dóm 20. desember 2006 fyrir stórfellt fíkniefnalagabrot. Var refsing ákveðin 18 mánaða fangelsi.

Við ákvörðun refsingar er þess að gæta að afleiðingar af broti samkvæmt 2. ákærulið hefðu hæglega getað orðið mun meiri en raunin varð. Á hinn bóginn liggur fyrir yfirlýsing brotaþola frá 10. desember 2010 þess efnis að hann og ákærði hafi náð fullum sáttum í kjölfar atviksins. Horfir það ákærða til nokkurra málsbóta, sbr. 8. tl. 1. mgr. 70. gr. almennra hegningarlaga. Að þessu gættu þykir refsing ákærða, sem er tiltekin eftir reglum 77. gr. sömu laga, hæfilega ákveðin fangelsi í 6 mánuði. Með hliðsjón af því að ákærði hefur ekki áður hlotið dóm fyrir ofbeldisbrot þykir rétt að fresta fullnustu refsingarinnar og falli hún niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga.

Svo sem greinir í 1. ákærulið ákæru mældust aðeins fíkniefni í þvagi ákærða í kjölfar þess að lögregla hafði afskipti af honum. Að því gættu og þar sem ekkert hefur komið fram sem bendir til að eitthvað hafi verið athugarvert við akstur ákærða þykja ekki efni til að svipta hann ökurétti, sbr. 1. mgr. 102. gr. umferðarlag. Verður hér ekki talið skipta máli þótt ákærði hafi 5. desember 2001 gengist undir lögreglustjórasátt vegna brots gegn 45. gr. umferðarlaga, en ákærði hafði ekki náð 18 ára aldri þegar það brot var framið, sbr. grunnrök 1. mgr. 71. almennra hegningarlag.

Loks verður ákærða með vísan til 1. mgr. 218. gr. laga um meðferð sakamála, nr. 88/2008, gert að greiða sakarkostnað samkvæmt yfirliti ákæruvalds og málsvarnarlaun verjanda síns samkvæmt ákvörðun dómsins, en þau þykja hæfilega ákveðin að meðtöldum virðisaukaskatti svo sem greinir í dómsorði..

B-kk-nf B-kk-nf, héraðsdómari, kveður upp dóm þennan.

DÓMSORÐ:

Ákærði V-kk-nf H. G-kk-nf sæti fangelsi í 6 mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga.

Hafnað er kröfu ákæruvaldsins um sviptingu ökuréttar.

Ákærði greiði 133.343 krónu í sakarkostnað, þar með talin málsvarnarlaun skipaðs verjanda síns, B-kk-ef N-kk-ef, hæstaréttarlögmanns, 62.750 krónur.

B-kk-nf B-kk-nf